Եֆիմիա Բոուզ

Եֆիմիա Բրիջես Բոուզ (, ծննդյան անունը` Ալլենն ), ), սուֆրաժիստ և սոցիալական ակտիվիստ, ով աջակցել է սթափության շարժմանը, պաշտպանել է սեռական համաձայնության տարիքի բարձրացման համար և պայքարել մանկական մարմնավաճառության դեմ։

Կենսագրություն 
Եֆիմիա Բրիջես Ալլենը ծնվել է Էդինբուրգում 1816 թվականին Ջոզեֆ և Էլիզա Ալենների ընտանիքում։ 19-րդ դարի սկզբին նա լավ կարդալ և գրել գիտեր և ի թիվս այլոց, ընտրվել է Bounty Immigrant Scheme (1835-1941) ծրագրի շրջանակներում Ավստրալիա ուղարկվողների ցուցակներում։ Ավստրալիա ուղևորության համար սուբսիդիան տրամադրում էին գաղութարարները, ովքեր աշխատանքի համար ընտրում էին ներգաղթյալների։ 1838 թվականի դեկտեմբերի 6-ին մայրցամաք հասնելուց հետո Ալենը սկսել է աշխատել որպես տնային սպասուհի։

1842 թվականի սեպտեմբերի 13-ին, Պարամատայում Ալենն ամուսնացել է հացթուխ և մեթոդիստ քարոզիչ Ջոն Բոուզի հետ։ 1848 թվականին նրանք տեղափոխվել են Վուլոնգոնգ, որտեղ Ջոնին ընդունել են մեթոդիստական ծառայության։ Եֆիմիան լույս աշխարհ է բերել 11 երեխա, որոնցից ութը ողջ են մնացել մինչև հասուն տարիքը։ Ջոնի ծառայության հետ կապված ընտանիքը հաճախ տեղափոխվել է մի գյուղական բնակավայրից մյուսը, և 1880 թվականին նրանք վերադարձել են Ստենմոր։

1891 թվականին Ջոնի մահից հետո Եֆիմիան ղեկավարել է կանանց քոլեջը, որը հիմնադրել է հանգուցյալ ամուսինը Մարրիկվիլլում։ Եֆիմիա Բոուզը մահացել է 1900 թվականի նոյեմբերի 12-ին և թաղվել է Ռուքվուդի գերեզմանատանը` որբ թողնելով երեք որդիներին և չորս դուստրերին։

Սոցիալական ակտիվիզմ   
Բոուզը եղել է Սիդնեյում և Նոր Հարավային Ուելսում 1882 թվականին հիմնադրված Կանանց սթափության քրիստոնեական միության բաժամունքի անդամ։ Այս միությունն առաջինն է եղել, որ ընդունել է Ավստրալիայում կանանց ընտրական իրավունքի համար պայքարելու գաղափարը։ Բոուզն այն ղեկավարել է 1885-1892 թվականներին և մինչև իր մահը շարունակել է մնալ որպես կանանց ընտրական իրավունքի համար պայքարի ակտիվիստ։ Նա ուժեղ և հմայիչ բանախոսի համբավ է ունեցել։ Նրա կարծիքով, կանանց ընտրական  իրավունք տալը հիանալի միջոց կլիներ ալկոհոլային խմիչքների վաճառքի և սպառման նկատմամբ վերահսկողություն սահմանելու համար։ Բոուզն ակտիվորեն մասնակցել է գյուղական շրջաններում տարածաշրջանային նոր միությունների ստեղծմանը։ Շարժման գործում ունեցած իր նշանակալի ավանդի համար Բոուզը 1893 թվականին ընտրվել է Միության ցմահ պատվավոր նախագահ։

Բոուզն ակտիվորեն հանդես է եկել նաև գաղութում ալկոհոլի օգտագործումը նվազեցնելու տարբեր միջոցառումներով։ Նա մեծ ներդրում է ունեցել կիրակի օրերին ալկոհոլային խմիչքների առևտրի արտոնագրման և սահմանափակումների խստացման գործում։ Չնայած իր բուռն արշավին՝ նա չի կարողացել ապահովել կանանց բարմենուհիներ աշխատելու արգելք սահմանելու հարցում։ 1892 թվականին Բոուզը նաև նպաստեց հարբած կանանց սթափության տների բացմանը։

1886 թվականին Բոուզը մեկն էր այն հինգ կանանցից, ովքեր ստեղծել են կանանց կոմիտեի Նոր Հարավային Ուելսի սոցիալական մաքրության ընկերության մասնաճյուղը։ Որպես գաղութում բարոյականության ամրապնդման ծրագրի մի մաս` կոմիտեն հասել է կանանց իրավունքների բարելավմանն ուղղված մի շարք օրենսդրական ակտերի ընդունման։ Բոուզը նպաստել է սեռական համաձայնության տարիքը 14-ից 18 տարեկան բարձրացնելուն։ Նա նաև կարևոր դեր է խաղացել դրամաշորթության, հասարակաց տների և մանկական մարմնավաճառության դեմ պայքարի նոր միջոցառումներ ներդնելու գործում։

Ծանոթագրություններ 

Ավստրալիացի սուֆրաժիստներ